Σία Κοσκινά

Η **Αθανασία (Σία) Κοσκινά** (Θεσσαλονίκη, 15 Δεκεμβρίου 1969) είναι Ελληνίδα, Ερμηνεύτρια Μουσικού Θεάτρου.

Ξεκίνησε μαθήματα μπαλέτου σε νεαρή ηλικία στη σχολή χορού της «Ρούλας Καφαντάρη». Έκανε τριετείς σπουδές στο Λονδίνο, βραβευμένη με υποτροφία στη Ακαδημία Παραστατικών Τεχνών Urdang Academy of Performing Arts στο West End, με μαθήματα επάνω στο χορό, το τραγούδι και την υποκριτική. Αποφοίτησε με πτυχίο ειδικότητας Musical Theatre Performer.

Επίσης, έλαβε πτυχίο Μπαλέτου Βασιλικής Ακαδημίας του Λονδίνου “Royal Academy of Dancing”. Παρακολούθησε μαθήματα κιθάρας με τον Παναγιώτη Μάργαρη στο Εράτειο Ωδείο, masterclass υποκριτικής με τον Bernard Hiller και σεμινάρια μιούζικαλ με τη βραβευμένη με Βραβείο Tony Gillian Gregory και το βοηθό χορογράφου του Bob Fosse, John Sharp. Παρακολούθησε το ετήσιο σεμινάριο «Jacob`s Pillow-Broadway in Athens 2010” με τον χορογράφο Chet Walker και τον καθηγητή φωνητικής Ric Rider, και βραβεύτηκε με την υποτροφία «Jacob`s Pillow Scholarship Award», παίρνοντας μαθήματα από σημαντικούς δασκάλους του Broadway: Chet Walker, Danna Moore, Bill Hastings, Lainie Sakakura και τον καθηγητή φωνητικής Ric Rider.

Επίσης, ταξίδεψε στο Λος Άντζελες, όπου συνεργάστηκε με τους Derick La Salla, Ric Ryder και Ron Colvart και ακολούθησε την ομάδα τους σε μια σειρά παραστάσεων «Best of Broadway» και μια συναυλία στην Κύπρο, δίπλα σε Αμερικανούς performers, το «Broadway in Concert».

## Καριέρα

### Θέατρο
Στην Αθήνα από το 1992 έως το 2012 συμμετείχε σε μια σειρά μεγάλων μιούζικαλ, όπως: «Δαίμονες», «Sweet Charity», «Η Μελωδία της ευτυχίας», «West Side Story», «Ο Βιολιστής στη στέγη» (Φρούμα Σάρα) «Η Όπερα της Πεντάρας» (Πόλυ Πίτσαμ), «Chicago» (Ρόξι Χαρτ), «Joseph and the amazing technicolor dream coat» (Αφηγήτρια) και «Μίκης Θεοδωράκης – Μια ζωή Ελλάδα» (Πόπη). Έχει συνεργαστεί με το Εθνικό Θέατρο στις θεατρικές παραστάσεις: «Ωραία Κοιμωμένη», «Βίρα τις άγκυρες», «Νεφέλες»(Κορυφαία) και με την Εθνική Λυρική Σκηνή: «Hansel & Gretel» και «Τα νέα Παναθήναια», ένα αφιέρωμα στην Ελληνική Οπερέτα. To 2012 συνεργάστηκε με την Adam Productions, πρωταγωνιστώντας στη θρυλική παράσταση «Αναζητώντας τον Αττίκ», σε σκηνοθεσία Σοφίας Σπυράτου, με παραστάσεις σε Αθήνα - Θέατρο Μπάντμιντον και Θεσσαλονίκη - Μέγαρο Μουσικής.

Τον Ιανουάριο του 2020, στο θέατρο Κοτοπούλη-Rex, το ΤΑΣΕΗ (Ταμείο Αλληλοβοηθείας Σωματείου Ελλήνων Ηθοποιών) με την επίσημη παρουσίαση του συλλεκτικού λευκώματος-ημερολογίου 2020, την τίμησε συμπεριλαμβάνοντάς την στους Έλληνες και Ελληνικής καταγωγής καλλιτέχνες, οι οποίοι δόξασαν την πατρίδα μας σε κάθε γωνιά της Γης.

### Τηλεόραση
Στην τηλεόραση συμμετείχε στο σίριαλ της ΕΤ1: «Ύστερα ήρθαν οι μέλισσες…» (Νανίνα Ζολά) σε σκηνοθεσία Κώστα Κουτσομύτη και στην καθημερινή σειρά του Alter Channel «Η λίμνη των στεναγμών» της Κάκιας Ιγερινού, στο ρόλο της Ναιρεντίν. Επίσης, την είδαμε και σαν καθηγήτρια Τραγουδιού και Μουσικού Θεάτρου, στη θεατρική εκδοχή του πρώτου «Dream Show» στην τηλεόραση του Alpha, όπου με τη φωνή της έντυσε και το γνωστό μουσικό σήμα της εκπομπής «Dreams and passion» και για τρεις χρονιές (2013-2014-2016) στο τηλεοπτικό show του ΑΝΤ1 «Your Face Sounds Familiar» ως εκπαιδεύτρια των διαγωνιζόμενων καλλιτεχνών (acting coach).

### Κινηματογράφος και μεταγλωττίσεις
Στον κινηματογράφο συμμετείχε στην ταινία «Το καναρινί ποδήλατο» του Δ. Σταύρακα και στη μικρού μήκους ταινία του Ζ. Χαϊτίδη "Μια ζωή σαν άλλη" (Μάγια Μελάγια). Το 2004 επιλέχθηκε από την εταιρία Προοπτική και ανέλαβε την προώθηση της κινηματογραφικής ταινίας «Το Φάντασμα Της Όπερας».

Επιπλέον, η Σία Κοσκινά έχει δανείσει τη φωνή της σε πολλές γνωστές ταινίες κινουμένων σχεδίων και ζωντανής δράσης από παραγωγές διάσημων εταιρειών, όπως η Walt Disney Pictures, η Pixar, η DreamWorks, η Mattel Entertainment κ.α. Μάλιστα, η επιτυχία της στον χώρο της μεταγλώττισης είναι τόσο μεγάλη, που το κανάλι της Sia Koskina FCV στο YouTube έχει ξεπεράσει τις 100.000.000 συνολικές προβολές και τους 230.000 συνδρομητές, κατατάσσοντας έτσι τη Σία Κοσκινά ως την πρώτη και μοναδική Ελληνίδα μεταγλωττίστρια με τιμητική πλακέτα (YouTube's Silver Play Button Award).

Ειδικότερα, ο πιο γνωστός ρόλος της είναι αυτός της Έλσας, της Βασίλισσας της Αρεντέλλας, από την ταινία Frozen (Ψυχρά κι Ανάποδα) της Disney, ερμηνεύοντας, μεταξύ άλλων, το βραβευμένο με Oscar τραγούδι Let it Go (Τα Ξεχνώ). Την μεταγλώττισε στην πρώτη ταινία του 2013, στις ταινίες μικρού μήκους Frozen Fever (Χρόνια Πολλά Ψυχρά κι Ανάποδα, 2015), Frozen Northern Lights (Ψυχρά κι Ανάποδα: Βόρειο Σέλας, 2016) και Olaf's Frozen Adventure (Ψυχρά κι Ανάποδα: Η Περιπέτεια του Όλαφ, 2017), στην ταινία Ralph Breaks the Internet (Ραλφ Εναντίον Ίντερνετ, 2018) καθώς επίσης και στο sequel της αυθεντικής ταινίας Frozen II (Ψυχρά κι Ανάποδα ΙΙ), που κυκλοφόρησε στους κινηματογράφους τον Νοέμβριο του 2019, ερμηνεύοντας, μεταξύ άλλων, το υποψήφιο για Oscar τραγούδι Into the Unknown (Στ' άγνωστο να 'ρθω).

Άλλοι γνωστοί ρόλοι της από τον χώρο της μεταγλώττισης είναι η Μαντάμ Τσαγερώ (Η Πεντάμορφη και το Τέρας 2017), την οποία υποδύθηκε στην αυθεντική αμερικάνικη έκδοση η βραβευμένη με Oscar Emma Thomson, η Μάμα Ιμέλντα (Coco), η Καλή Νεράιδα (Σρεκ 2), η Μαρίνα Ντελ Ρέι (Η Μικρή Γοργόνα 3: Τα Πρώτα Χρόνια της Άριελ), η Νόρμα Τζιν (Happy Feet & Happy Feet 2) καθώς και η γνωστή σε όλους Barbie (27 ταινίες & ).

Το 2022 μεταγλώττισε τον ρόλο της Malvina Monroe στην ταινία Disenchanted (Μαγεμένη 2).

### Συναυλίες και παραγωγές
Στην ελεύθερη Μουσική Σκηνή έχει συνεργαστεί με τον Μίμη Πλέσσα στο Μέγαρο Μουσικής Αθηνών «50 χρυσά χρόνια» κι έδωσε κοντσέρτα με ορχήστρες, όπως: η Feminarte, η Ορχήστρα Νυκτών Εγχόρδων Πάτρας και τα Μουσικά Σύνολα Δήμου Αθηναίων.

Συνόδευσε τον Μάριο Φραγκούλη σε μία σειρά συναυλιών με τίτλο « Ένας χάρτινος ήλιος»-2003 και σε δύο συναυλίες στο Μέγαρο Μουσικής Θεσσαλονίκης και στο Θέατρο Παλλάς-Αθήνα «Mario & Friends»-2006.Τραγούδησε στο Raimund Theatre της Βιέννης μεγάλους Έλληνες μουσουργούς ερμήνευσε τον ύμνο του Εθελοντισμού στο Ζάππειο Μέγαρο κι εμφανίστηκε ως Guest Star στις δύο συναυλίες του Michael Bolton, στην Ελλάδα, με τίτλο «When a man loves a woman».

Δημιούργησε τη δική της ομάδα, τους «Musicult Reactor Dreams», μέλη της οποίας συμμετείχαν στο μιούζικαλ «Escape», όπου πρωταγωνίστησε ως «Γυναίκα Αράχνη», στα Θέατρα Βρετάνια και Broadway (07-09). Έχει δώσει μια σειρά από one woman shows όπως: «Musicalmania concert»`07, «Best of times»`08, “Red”`09 & “Blue velvet”`10 στο jazz club Half Note.

Έδωσε το προσωπικό της κονσέρτο στο Μέγαρο Μουσικής Αθηνών « Μπλε βελούδο» το 2010, όπως και δύο συναυλίες με τον Γρηγόρη Βαλτινό και τη χορωδία «Κοραής», με τίτλο «Συνέβη στο Μπρόντγουει» στο Μέγαρο Μουσικής Θεσσαλονίκης, στη μνήμη του Ανδρέα Βουτσινά. Πρωταγωνίστησε στο αφιέρωμα «Μια συναυλία για την Σοφία Βέμπο» του Μιχάλη Κουμπιού -2011- και στα «Τραγούδια Γραμμοφώνου» με τον Δαυίδ Ναχμία στο Badminton Variete. Το 2012 πραγματοποιεί ένα μεγάλο αφιέρωμα στην ερμηνεύτρια Barbra Streisand με τίτλο "Woman In Love" σε συνεργασία με τον κλασσικό πιανίστα και ενορχηστρωτή Πέτρο Μπούρα, το οποίο παρουσιάστηκε με επιτυχία στο jazz club Half Note και στη μουσική σκηνή "Ενδορφίνη" στην Αθήνα, καθώς και σε θέατρα στο Βόλο και στα Ιωάννινα. Το καλοκαίρι του 2013 συμμετείχε σε περιοδεία σε διάφορες πόλεις της Ελλάδας, με την συναυλία «Musical αγάπη μου» με τον Παναγιώτη Πετράκη και την Ευγενία Μανωλίδου στη διεύθυνση της ορχήστρας Synphomaniacs.Τα Χριστούγεννα του 2013 πραγματοποίησε μια εορταστική βραδιά στη μουσική σκηνή Gazarte, ερμηνεύοντας ντίβες της Αμερικάνικης Jazz. Τον Ιούλιο του 2014 επιμελήθηκε σκηνοθετικά και συμμετείχε σε μια παράσταση εμπνευσμένη από το έργο του Μάνου Χατζιδάκι, με τίτλο "Ένα μύθο θα σας πω" που πραγματοποιήθηκε στο θέατρο Χυτήριο, με τον μουσικό-ερμηνευτή Μαυρίκιο Μαυρικίου.
Από το 2012 ως το 2016, συμμετείχε στη βραδιά ποίησης και λογοτεχνίας, για τον Εορτασμό της Αυγουστιάτικης Πανσελήνου στο χωριό Μουντανίστικα της Μάνης, της οποίας είχε και τη σκηνοθετική επιμέλεια..

Συνέβαλε σε φιλανθρωπικές βραδιές όπως, το "Δείπνο Αγάπης", στο Σαρόγλειο Μέγαρο για την Παγκόσμια Ημέρα Καλοσύνης, μια εκδήλωση για τα ελληνικά σχολεία στην Ακτή Ελεφαντοστού, το Κάνε Κουράγιο Ελλάδα μου, στο Θέατρο Παλλάς, ένα αφιέρωμα στον μεγάλο Έλληνα συνθέτη Μιχάλη Σουγιούλ, καθώς και τη μεγάλη συναυλία ενάντια στο bullying στο Θέατρο Πάνθεον.Το 2015 σκηνοθέτησε και έπαιξε στο pocket musical "Las Vegas", του Μάριου Στρόφαλη,σε Αθήνα (Half Note & Αγγέλων Βήμα) και Θεσσαλονίκη (Casino-Vergina Theater).

Τον Οκτώβριο του 2016 ήταν η κεντρική παρουσιάστρια των θεατρικών βραβείων της ηλεκτρονικής καλλιτεχνικής εφημερίδας Κουλτουρόσουπα στο Αριστοτέλειο Θέατρο της Θεσσαλονίκης, ενώ τον Νοέμβριο μοιράστηκε τη σκηνή του Βασιλικού Θεάτρου της συμπρωτεύουσας, με την Εύη Σιαμαντά σ' ένα μεγάλο αφιέρωμα στις ντίβες Barbra Streisand & Whitney Houston “Tribute to the Divas”, σε σκηνοθεσία Άντας Τσεσμελή Edwards.

Τον χειμώνα του 2017-18 παρουσίασε στο El Convento Del Arte σημαντικά τραγούδια της Αμερικανικής σκηνής με ένα One Woman Show, που έφερε τον τίτλο “THE AMERICAN DREAM” σε σκηνοθεσία Πάνου Αμαραντίδη.

Τον Ιανουάριο του 2019 προσκλήθηκε από το Κέντρο Πολιτισμού Περιφέρειας Κεντρικής Μακεδονίας, να ερμηνεύσει στιγμές-ορόσημο της ιστορίας του μιούζικαλ στο Μέγαρο Μουσικής Θεσσαλονίκης με την Νέα Συμφωνική Ορχήστρα του Δήμου Θεσσαλονίκης υπό τη μαέστρο Λίζα Ξανθοπούλου και σκηνοθεσία του Αθανασίου Κολαλά, , ενώ  τον Μάιο έδωσε στην Αθήνα τρεις αναδρομικές στη ζωή της βραδιές «Secret Path» στο Half Note Jazz Club, , .

Τον Σεπτέμβριο το 2022, εμφανίστηκε μαζί με σπουδαστές της σχολής της, στο ιστορικό Αχίλλειο της Κέρκυρας, σε ένα αφιέρωμα στις πιο φουτουριστικές στιγμές των μεγαλύτερων μιούζικαλ.

Τον Ιούλιο του 2023 συνεργάστηκε σε μια βραδιά-αφιέρωμα στον Ελληνικό Κινηματογράφο, με την Δημοτική  Φιλαρμονική Ορχήστρα του Δήμου Λαυρίου και με μαέστρους τον Παντελή  Πνευματικό & το Γιώργο Ζαρέα, όπου ερμήνευσε αγαπημένα ντουέτα δίπλα στον Παναγιώτη Πετράκη. Τον Αύγουστο της ίδιας χρονιάς, ερμήνευσε μεγάλες στιγμές του Μεσοπολεμικού Μιούζικαλ («IL MISTERO DELLA MEZZA NOTTE»), στο πλευρό του λυρικού σολίστα Γιάννη Φίλια και σε σκηνοθεσία Δημήτρη Ροζάκη, στην ιστορική κωμόπολη του Γυθείου. Τον Δεκέμβριο έκανε στο Πολιτιστικό Κέντρο Δαϊς, την Πρώτη Πανελλαδική Παρουσίαση του «Ορατόριου Χριστουγέννων» του μουσικοσυνθέτη Γιώργου Παζαΐτη, με τη Φιλαρμονικη Ορχήστρα Δήμου Χαλανδρίου σε ενορχηστρώσεις Λευτέρη Καλκάνη και με διευθυντή ορχήστρας τον Κώστα Ιωαννίδη, έχοντας στο πλευρό της τον ανερχόμενο λυρικό σολίστα, Νικόλα Μαραζιώτη, ενώ στις 26 Δεκεμβρίου, με μαέστρο τον Αντώνη Καρατζίκη και τη Φιλαρμονική του Δήμου Μαρκόπουλου, συνοδευόμενη από χορωδία σπουδαστών της, ερμήνευσε κομμάτια από το διεθνές μιούζικαλ ρεπερτόριο καθώς και τις δικές της συμμετοχές Disney (Frozen, Beauty & The Beast) σε μια «Χριστουγεννιάτικη Συναυλία».

Τον Ιανουάριο του 2025 ερμήνευσε το ρόλο της Mrs. Lovett στο musical του Stephen Sondheim “Sweeney Todd, ο Δαιμόνιος Κουρέας της Fleet Street”, σε μετάφραση, σκηνοθεσία και διεύθυνση ορχήστρας Γιώργου Πέτρου, με τη Συμφωνική Ορχήστρα του Δήμου Αθηναίων στο Ολυμπία Μουσικό Θέατρο Μαρία Κάλλας, σε 8 Sold Out παραστάσεις.

## Διδακτική και σεμινάρια
Το 2006 παρουσίασε, για πρώτη φορά, στον χώρο πολιτισμού Ιανός, την ολοκληρωμένη μέθοδο διδασκαλίας για την συστηματική εκμάθηση του Μιούζικαλ «P.M.T.P method by Sia Koskina» ενώ συνέχισε να διδάσκει την τέχνη του Μουσικού Θεάτρου σε Ωδεία και αναγνωρισμένες Δραματικές Σχολές.(Πυθαγόρειο Ωδείο, ΙΕΚ ΑΚΜΗ, Δραματική Σχολή Αγ.Βαρβάρας, Δραματική Σχολή Θεάτρου της Μεσογείου και Ίασμος) κι έδωσε και συνεχίζει να συστήνει την τέχνη του μιούζικαλ σε μεγάλα σεμινάρια σε Αθήνα, Θεσσαλονίκη, Λάρισα, Κοζάνη, Δράμα, Άμφισσα, Χαλκίδα, Κρήτη και Κύπρο.

Το 2010 ιδρύει και διευθύνει την πρώτη Σχολή Επαγγελματικής Κατάρτισης Μουσικού Θεάτρου στην Ελλάδα «PMTP BY SIA KOSKINA» που εδρεύει στο Ηράκλειο Αττικής, με ένα επιπλέον παράρτημα στα Νότια Προάστια της Αθήνας (Γλυφάδα).

Η Σχολή της βραβεύτηκε με Bronze Award στην Ενότητα 1: Εκπαίδευση των Education Leaders Award 2018: Panorama of Best Practices in Greek Education

Μάρτιο του 2024 συμμετείχε ως ομιλήτρια στο Μεγάλο Συνέδριο Φωνιατρικής, με συντονιστή τον Δόκτορα Κωσταντίνο Λαμπρόπουλο, στο Συνεδριακό Κέντρο του Νοσοκομείου «Μητέρα», μαζί με διακεκριμένους επιστήμονες και ερμηνευτές.

## Δισκογραφία

Συμμετείχε σε δίσκους απο τις θεατρικές παραστάσεις "Η μελωδία της ευτυχίας" με την Αλίκη Βουγιουκλάκη, "Μια ζωή Ελλάδα - Μίκης Θεοδωράκης" και της τηλεοπτικής σειράς "Υστερα ήρθαν οι μέλισσες" σε μουσική Σταμάτη Κραουνάκη και στίχους Γιάννη Ξανθούλη, ενώ το 2012 συμμετείχε στο συλλεκτικό cd του θεατρικού αφιερώματος "Αναζητώντας τον Αττίκ".

Συμμετείχε επίσης στον δίσκο "Ψυχρά κι Ανάποδα - Frozen OST" που περιέχει τα 9 τραγούδια της ταινίας-φαινόμενο "Ψυχρά κι Ανάποδα" της Disney στο ρόλο της Έλσας.

## Παραπομπές


## Εξωτερικοί σύνδεσμοι

* Κανάλι στο YouTube
* Σελίδα στο Spotify
* Σελίδα στο iTunes
* Σελίδα στο Deezer

Κατηγορία:Ελληνίδες τραγουδίστριες
Κατηγορία:Ελληνίδες ηθοποιοί φωνής